Vilnius, 2024 m. spalio 14 d.

**„Lidl“ pirkėjai rudeninės „Maisto banko“ akcijos metu paaukojo produktų už beveik 90 tūkst. eurų**

**Spalio 11-12 dienomis įvyko kasmet organizuojama „Maisto banko“ labdaros ir paramos fondo maisto rinkimo akcija. Prie akcijos, kaip ir kas kartą, prisidėjo ir prekybos tinklas „Lidl“, kuris kvietė pirkėjus aukoti 75 tinklo parduotuvėse visoje Lietuvoje. Šios akcijos metu „Lidl“ parduotuvėse buvo paaukota ilgo galiojimo produktų už beveik 90 tūkst. eurų.**

„Dėkojame visiems pirkėjams, kurie prisidėjo prie šios akcijos ir dosniai aukojo. Džiugu, kad paaukotų produktų skaičius yra didesnis nei pavasarinės akcijos metu, tai reiškia, kad dar daugiau maisto pasieks tuos, kuriems jo labiausiai reikia. Gyventojai išgirdo ir organizatorių prašymą, todėl paaukojo nemažus kiekius įvairiausių konservų, aliejaus, taip pat ir kitų, ilgo galiojimo, produktų. Prie šios akcijos prisijungė ir „Lidl“ darbuotojai, kurie papildė savanorių būrį. Pastebime, kad norinčių prisijungti mūsų darbuotojų ir savanoriauti šioje akcijoje vis daugėja, tad tikimės, kad ateityje jų gretos tik didės“, – kalbėjo „Lidl Lietuva“ viešųjų ryšių vadovė Lina Skersytė.

Rudeninės „Maisto banko“ akcijos metu „Lidl“ parduotuvėse pirkėjai nepasiturintiems paaukojo maisto už beveik 90 tūkst. eurų, o tai yra beveik 10 tūkst. eurų daugiau palyginus su pavasarį vykusia maisto rinkimo akcija. Iš viso nupirkta daugiau nei 60 tūkst. ilgai galiojančių maisto produktų.

Apskritai savaitgalį vykusioje „Maisto banko“ akcijoje parduotuvių lankytojai paaukojo beveik 274 tūkstančius ilgiau negendančių maisto produktų, kurie atiteko nepasiturinčius globojančioms nevyriausybinėms organizacijoms. Taip pat

šioje akcijoje dalyvavo rekordinis skaičius savanorių – daugiau nei pusseptinto tūkstančio.

„Mes esame labai dėkingi kiekvienam prisidėjusiam nors vienu maisto produktu, taip pat dėkojame visiems akcijos savanoriams, kurių šioje akcijoje dalyvavo rekordinis skaičius“, – teigė „Maisto banko“ vadovas Simonas Gurevičius.

Pasak jo, maisto produktų surinkta beveik tiek, kiek „Maisto bankas“ šiuo metu remia žmonių: „Tai ir labai sėkmingas skaičius, nes kiekvienam žmogui galėsime skirti bent po vieną ilgo galiojimo produktą, iš kitos pusės, puikiai suprantame, kad maisto užteks tik labai trumpam laikotarpiui. Planuojame, kad didelė dalis produktų bus išdalinta per mūsų atiduotuves, taip pat ruošiami paramos paketai nelaimių atveju. Žmonių suaukotus produktus maksimaliai sieksime taupyti ir į atiduotuvių lentynas dėsime tik tomis dienomis, kai trumpo galiojimo maisto produktų, kuriuos kasdien surenkame iš prekybos tinklų, gausime labai nedaug.“

Paramą stokojantiems prekybos tinklas „Lidl“ teikia ne tik vykstant ilgo galiojimo maisto produktų rinkimo akcijoms, bet ir ištisus metus. Bendrovė „Maisto banko“ organizacijai perduoda besibaigiančio galiojimo produktus, taip pat dar tinkamus vartoti produktus su pažeista pakuote bei kitas, ne maisto, prekes. „Lidl“ taip pat remia „Maisto banką“ finansiškai, skirdamas reguliarią paramą paaukotų produktų surinkimo, paskirstymo ir kt. kaštams padengti.

Akcija pirkėjų patogumui vyko visose 75-ose „Lidl“ parduotuvėse Lietuvoje, 28 šalies miestuose: Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje, Druskininkuose, Rokiškyje, Kaišiadoryse, Nemenčinėje, Gargžduose ir Molėtuose.

**Daugiau informacijos:**  
Lina Skersytė

UAB „Lidl Lietuva“

Korporatyvinių reikalų ir komunikacijos departamento projektų vadovė

Tel. +370 526 73228, mob. tel. +370 680 53556

[lina.skersyte@lidl.lt](mailto:lina.skersyte@lidl.lt)